Rainaldo Dei gratia venerabili cisterciensi abbati omnibusque ejusdem sancti ordinis abbatibus Rainaldus comes Burgundie salutem. Memini quondam me in capitulo cisterciensi, in presentia domni Stephani abbatis publica vectigalia ad reditum thelonei nostri pertinentia et quascumque exactiones que a vendentibus sive ementibus seu transeuntibus sollempniter solent exigi, in toto comitatu meo omnibus vestri ordinis hominibus in memoriam mei et parentum meorum in perpetuum remisisse. Quod ut firmum et inconcussum, Deo auctore, permaneat, litteras istius donationis sigilli nostri munitione dotatas, per domnum Pontium abbatem Speciose Vallis ad siscitatem omnium vestrum direximus. Testes hujus doni sunt: Petrus de Treva decanus sancti Stephani et archidiaconus, Jheremias de Roife, Wido li abbas, Stephanus de Chewis.